
Τετάρτη, 29 Ιουλίου 2026

ΔΕΛΤΙΟ ΤΥΠΟΥ

Κατάσχεση άνω των 92 κιλών ακατέργαστης κάνναβης υδροπονικής καλλιέργειας στον λιμένα Ηγουμενίτσας και σύλληψη ημεδαπού για εισαγωγή και μεταφορά ναρκωτικών ουσιών

	Με γνώμονα την προστασία του κοινωνικού συνόλου και στο πλαίσιο των πάγιων εντολών της ηγεσίας του Λ.Σ.-ΕΛ.ΑΚΤ., εξειδικευμένες ομάδες πραγματοποιούν καθημερινά εντατικούς ελέγχους σε χώρους αρμοδιότητας για την αποτροπή εισαγωγής και περαιτέρω διακίνησης ναρκωτικών ουσιών στο εσωτερικό της χώρας.
Ως αποτέλεσμα μίας τέτοιας στοχευμένης δράσης στον λιμένα εξωτερικού της Ηγουμενίτσας, τις απογευματινές ώρες χθες, στελέχη της Περιφερειακής Ομάδας Δίωξης Ναρκωτικών, με τη συνδρομή Ομάδας Κ-9 και στελεχών του Γραφείου Ασφάλειας της οικείας Λιμενικής Αρχής προέβησαν στη σύλληψη ενός 54χρονου ημεδαπού, για παράβαση του ν.4139/2013 ¨Περί εξαρτησιογόνων ουσιών¨.
Ειδικότερα, σε έλεγχο που διενεργήθηκε σε φορτηγό (Φ/Γ) όχημα με επικαθήμενο, το οποίο είχε εκφορτωθεί από επιβατηγό-οχηματαγωγό (Ε/Γ-Ο/Γ) πλοίο προερχόμενο από λιμένα Ιταλίας, εντοπίστηκαν ογδόντα δύο (82) αεροστεγείς πλαστικές συσκευασίες (VACUUM) με ακατέργαστη κάνναβη υδροπονικής καλλιέργειας (SKUNK) συνολικού μικτού βάρους 92,510 κιλών. Επιπρόσθετα εντοπίστηκαν δύο (02)φιαλίδια με μεθαδόνη, συνολικού μικτού βάρους 108,3 γραμμαρίων.
Από το Κεντρικό Λιμεναρχείο Ηγουμενίτσας που διενεργεί την προανάκριση, κατασχέθηκαν οι ανωτέρω ποσότητες ναρκωτικών ουσιών, η διακίνηση των οποίων στην αγορά θα απέφερε παράνομο όφελος άνω των δύο εκατομμυρίων ευρώ (2.000.000€). Επιπρόσθετα, κατασχέθηκαν δύο συσκευές κινητής τηλεφωνίας, καθώς και το Φ/Γ όχημα με το επικαθήμενο, το οποίο πρόκειται να παραδοθεί στο Τελωνείο Ηγουμενίτσας.

